***ПОТРЕБНИ ПРЕДУСЛОВИ ЗА ЕФЕКТИВЕН ПРИСТАП ДО ИНФОРМАЦИИ***

Слободниот пристап до информации од јавен карактер е важна алатка на патот за постигнување на целосна транспарентност и отвореност на институциите кон граѓаните, што претставува силна алатка во борба против корупцијата. Ова право им овозможува на граѓаните да се запознаат со работата на институциите, без посредници, да учествуваат во јавните работи и во одлучувањето, преку правен процес на вистински и одговорен начин.

|  |
| --- |
| Кога, на пример, буџетот на локалната заедница е јавно достапен, нејзините жители можат да дознаат дали во нивната зедница ќе бидат изградени нови патишта, јавни објекти или пак ќе бидат доделени стипендии за образование. |

Правото на слободен пристап до информациите што ги поседуваат институциите го зајакнуваат принципот на одговорност во работата на сите носители на моќ и создава услови за квалитет во градењето и стабилноста на системот на едно демократско општество.

Правото на слободен пристап до информациите во Република Северна Македонија е гарантирано со Уставот на Република Северна Македонија. Имено, членот 16, став 3 гласи: "Се грантира слободниот пристап до информации, слободата за примање и пренесување на информации“. Правната рамка беше воспоставена во 2006 година со донесувањето на Законот за слободен пристап до информации од јавен карактер, со што граѓаните можеа да бараат и да добиваат информации за работата на сите институции, што е од суштинско значење за транспарентноста и отчетноста на општеството.

Со овој концепт, граѓаните се во можност да побараат и да добијат информации од институции на централно и локално ниво, да вршат контрола врз нивната работа, особено во областа на трошењето на буџетските средства.

Законот создаде правни основи за создавање на специјализирано тело за заштита и остварување на правото на слободен пристап до информации од јавен карактер, односно Комисија за заштита на правото за слободен пристап до информациите од јавен карактер.

Во 2019 година е донесен нов закон за слободен пристап до информации од јавен карактер, со кој Комисијата престанува со работа и се трансформира во Агенција за заштита на правото на слободен пристап до информациите од јавен карактер.

Средствата за нејзиното работење се обезбедуваат од буџетот на државата, а Агенцијата поднесува до Парламентот Годишен извештај за својата работа.

Агенцијата има за цел да го заштити и спроведе уставно загарантирано право на слободен пристап до информации преку ефективна и независна примена на постапката по жалба, информирање на јавноста, континуирана едукација на имателите на информации, како и преземање мерки за подобрување на законската рамка, особено во делот за промоција и подигнување на транспарентноста, подготвеноста на имателите на информации за давање на сеопфатни информации, како и за запознавање на што е можно повеќе граѓани со правото што произлегува за нив од Законот.

Согласно Законот за слободен пристап до информации од јавен карактер, ова право има за цел да постигне јавност и отвореност во работата на имателите на информации и да им овозможи на физичките и правните лица пристап до бараните информации од јавен карактер.

Службените лица за посредување со информациите од јавен карактер кај имателите на информации се клучниво остварувањето на правото на граѓаните на слободен пристап до информациите од јавен карактер, гарантирано со Уставот на РСМ. Со обезбедување на имплементација на Законот за слободен пристап до информации од јавен карактер („Службен весник на РСМ“ бр.101/2019), директно им овозможуваат на граѓаните брз, едноставен и лесен пристап до сите информации кои ги поседуваат и со кои располагаат сите иматели на информации:

* за кои постои обврска за објавување на веб-страницата на имателот (проактивно објавување), односно да обезбедат пристап до информациите врз основа на барање за пристап;
* кои обезбедуваат увид во работата на имателите.

За успешно и ефикасно спроведување на горенаведените обврски, а за кои се одговорни согласно Законот, неопходна е интеракција на службените лица за посредување со информациите со сите други вработени кај имателите на информации, а **особено е важно разбирањето на одговорните лица кај имателите на информациите (министерот, директорот, раководителите)** и нивниот сензибилитет за транспарентно и отворено работење на институциите.

По правило, одговорното лице кај имателот на информации има должност да воспостави и да одржува систем на непречена, ефективна комуникација помеѓу службеното лице и другите вработени кај имателот на информации, а посебно со раководните службеници.

Ваквиот систем на комуникација е релевантен за секоја одделна обврска која му се делегира на службеното лице.

Имено, одговорните лица во институциите, според својата улога, се одговорни за спроведување на Законот за СПИЈК, во насока на обезбедување непречено и целосно спроведување на обврските утврдени со Закон, а не само службените лица за посредување со информациите од јавен карактер.

Оттука, може слободно да се каже дека **основната одговорност за спроведување на Законот е на одговорните лица во институциите и на службените лица кои се одговорни да одлучуваат за пристапот до информациите од јавен карактер**. Затоа, од клучно значење е да се осигура дека службените лица, редовно и навремено ќе ги информираат одговорните лица и другите вработени за законските обврски, имајќи предвид дека недоволното познавање на законската материја за правото на пристап до информации го отежнува остварувањето на правото на пристап до информациите од јавен карактер.



Согласно горенаведеното, Агенцијата изготви Водич за делегирање на надлежноста ([https://aspi.mk/wp-content/uploads/2024/07/ASPI-ENG-Translation-\_-2.-Водич-за-делегирање-на-надлежност-2-\_-A-GUIDE-ON-DELEGATION-OF-AUTHORITY-.pdf](https://aspi.mk/wp-content/uploads/2024/07/ASPI-ENG-Translation-_-2.-%D0%92%D0%BE%D0%B4%D0%B8%D1%87-%D0%B7%D0%B0-%D0%B4%D0%B5%D0%BB%D0%B5%D0%B3%D0%B8%D1%80%D0%B0%D1%9A%D0%B5-%D0%BD%D0%B0-%D0%BD%D0%B0%D0%B4%D0%BB%D0%B5%D0%B6%D0%BD%D0%BE%D1%81%D1%82-2-_-A-GUIDE-ON-DELEGATION-OF-AUTHORITY-.pdf)), а целта на овој Водич е да им помогне на одговорните и раководни лица кај имателите на информации при определувањето на службените лица за посредување со информации од јавен карактер и прецизирање на нивните обврски во насока на правилна примена на Законот за СПИЈК, што од друга страна води кон градење на отворени и транспарентни институции и јакнење на демократските процеси во општеството. Оттука, правилната примена на принципот на делегирање на надлежноста во областа на слободниот пристап до информации од јавен карактер има двојна цел:

* Му овозможува на службеното лице за посредување со информации успешно да ги спроведува своите законски утврдени должности, како и
* Позитивно се одразува на работната средина и на општата фунционалност кај имателот на информации, како и на степенот на правнасигурност што имателот ја ужива во јавноста.

Агенцијата континуирано спроведува и едукативни обуки за службените лица, заради обезбедување правилна примена на Законот и олеснување на нивната работа во однос на имплементирање на законските одредби. Овие дополнителни препораки се подготвени како неопходни предуслови за ефективен пристап до информациите од јавен карактер, а кои се корисни како за службените и одговорните лица за пристап до информациите од јавен карактер во институциите, така и за другите службеници, вклучени директно или индиректно во процесот на обезбедување на информации од јавен карактер. Овие препораки имаат за цел да укажат на потребните организациски предуслови, чие исполнување може да ја олесни работата на службените лица, како врска помеѓу барателите и имателите на информации, односно информациите од јавен карактер што ги поседуваат и со кои располагаат имателите на информации.

Накратко, **за ефективен пристап до информации, потребно е** :

* да се обезбеди постојана поддршка од страна на одговорните лица за ефикасна и независна работа на службените лица за посредување со информациите од јавен карактер;
* да се воспостави ефикасна внатрешна соработка помеѓу службените лица и другите вработени во организациските единици во чиј опфат се креираат информациите од јавен карактер, како и со службениците за односи со јавноста (портпаролите);
* да воспостават внатрешни процедури и соработка со лицата надлежни за проактивно објавување на информациите на веб-страниците на имателите (одговорните за одржување на веб страниците)
1. ***Поддршка на одговорните лица (министри, директори) за ефикасна и независна работа на службените лица за посредување со информациите***

Поради сложеноста на задачите на службените лица, кои подразбираат одлучување за достапноста на различни информации создадени во делокругот на институцијата, кои по правило не се производ на неговата работа, туку на сите вработени и органот во целина, службеното лице нема и не може да има одлучувачка улога во тоа што ќе биде достапно на јавноста.

Кога станува збор за информации за слободен пристап до кои нема законски ограничувања, тие се обезбедуваат по поднесено барање или се објавуваат на веб-страницата на органот навремено, во законските рокови, а во овој сегмент навременоста во давањето на информациите или проактивното објавување во најголема мера зависи само од знаењето и одговорноста на службеното лице.

Меѓутоа, кога станува збор за „чувствителни“ информации (за кои постојат законски ограничувања или од искуството на второстепениот орган произлегува дека во многу случаи нема волја да се обезбеди пристап до информациите), практиката укажува дека одлуката за достапноста на таквите информации не ја прави самостојно службеното лице, туку раководителот на органот или раководниот службеник, без оглед на пропишаната независност на службеното лице и неговата одговорност за спроведување на Законот.

Ефикасноста и регуларноста на дејствијата на службените при решавање на барањата за пристап до информации и исполнување на обврската за проактивно објавување на информациите на веб-страницата на органот, во голема мера се детерминирани **од односот на одговорните лица кон транспарентноста и отвореноста** на институциите.

Односот на одговорното лице кон транспарентноста е веќе видлив при назначувањето на службеното лице. Тоа треба да се вработени со силен личен интегритет, добро запознаени со делокругот на работата на органот и организацијата на работата.

За правилно постапување со барањата за пристап до информациите од јавен карактер во законските рокови, важно е и **да се назначнат повеќе лица за посредување со информациите, како што пропишува Законот за СПИЈК (чл.8, ст.1)**. На овој начин се обезбедува навремена обработка на барањата во случај на отсуство на службеното лице (одмор, болест, службен пат и сл.).



Ова особено е препорачливо за поголемите институции и институциите до кои се поднесуваат поголем број на барања за пристап до информации, како и органите со организациски единици надвор од нивната центарала, да **назначат поголем број службени лица** и да се договорат за нивниот меѓусебен однос и континуирана комуникација.

Исто така, важно е да се воспостави брз канал за комуникација помеѓу службеното лице и раководителот на органот, со цел за да се запознаат со тековните барања за пристап до информации и начинот на законско постапување.

**Неопходна е тесна соработка на службеното лице со службата за односи со јавноста**, доколку има таква, со цел правилно да се идентификуваат и разликуваат барањата за пристап до информации од јавен карактер, од на пример одговорите на прашања од страна на медиумите.

Исто така, бидејќи пристапот до информации од јавен карактер вклучува учество на поголем број вработени, **одговорното лице на органот треба да поттикне да се изготви процедури на ниво на институција**, односно начинот на соработка помеѓу организациските единици на органот кои ги имаат бараните информации со службеното лице, како и со службеникот одговорен за објавување на содржина на веб-страницата на органот (администраторот на веб-страницата).

Поддршката на одговорното лице на институцијата на службеното лице за посредување со информациите во имплементација на Законот за СПИЈК, влијае и на односот и соработката на службеното лице со другите вработени во институцијата од кои зависи пристапот до информациите од јавен карактер.

1. ***Соработка на службените лица и другите службеници вклучени во процесот на решавање на барањата за пристап до информации***

Ефективноста на институцијата во областа на слободниот пристап до информациите од јавен карактер зависи од постоењето на соработка помеѓу службеното лице за посредување со информациите од јавен карактер и другите вработени кои директно или индиректно се вклучени во процесот на одлучување за барањата за пристап до информации. Затоа, **важно е да се воспостави добра внатрешна комуникација,** односно **да се утврдат пишани процедури со кои треба да бидат запознаени сите вработени во институцијата**, а кои се однесуваат на процесот на подготовка на информациите што се содржани во барањето и процесот на донесување одлуката за нивната достапност, како и за процесот на подготовка на информации кои треба проактивно да се објавуваат на веб страницата на институцијата.



Барателот, во некои случаи, барањето за пристап до информации од јавен карактер го доставува до имателот без да потенцира дека тоа е барање за информации согласно Законот за СПИЈК, па затоа е неопходно да се утврди за какво барање се работи и кој постапува со барањето: службеното лице, службата за односи со јавноста или поединечна организациска единица во институцијата.

Затоа, се препорачува имателите, **однапред да ги договорат процедурите/чекорите за тоа како барањето ќе се процесуира од архивата/писарницата до службеното лице, како и од службеното лице до соодветната организациска единица**, која учествува во решавањето на барањето и обратно. Меѓусебната размена на информации за пристигнати барања и запознавање со содржината на барањето, негова идентификација (во зависност од тоа дали се работи за барање за пристап до информации, друго барање од делокругот на институцијата, барање на новинар и сл.) како и заедничка координација за негово решавање (на пример, при спроведување на тестот на штетност, вработените кои ќе даваат правна поддршка при постапување по посложени барања за пристап до информации изготвуваат решенија и сл.), се клучни за правилна и навремена одлука на барањето за пристап до информации.

Тестот на штетност е највисокото ниво на одлука што може да ја донесе имателот кога оценува дали бараната информација е од јавен интерес или да се овозможи или ограничи пристап до бараната информација, па затоа се **препорачува при спроведувањето на тестот на штетност, покрај службеното лице, да учествуваат и други релевантни службеници** , односно вработени кај имателот на информацијата.

1. ***Назначување на лица одговорни за проактивно објавување и воспоставување внатрешни процедури за објавување информации на веб-страниците на имателите***

Заради транспарентно објавување на информациите, потребно е да се обезбеди соработка помеѓу службените лица и службениците кои се задолжени за одржување на веб-страницата, како и организациските единици каде што се подготвуваат и финализираат информациите соодветни и неопходни за објавување.

Горенаведеното вклучува **воспоставување соработка и утврдени пишани процедури** поврзани со:

* постапката за изготвување на информациите кои треба проактивно да се објавуваат на веб-страницата на имателот (член 10 од ЗСПИЈК)

Затоа, за правилно и навремено објавување, неопходна е тесна соработка и договор меѓу вработените во организациските единици на имателот со службеното лице и службеникот одговорен за објавување содржините на веб-страницата во однос на тоа кои информации и во каква форма (отворени податоци) се поставени/или се поместуваат на веб-страницата. Во некои случаи, во однос на одредени информации за јавно објавување, одредена улога може да имаат и лицата одговорни за заштита на личните податоци.

|  |
| --- |
| Службениците во институциите треба да ја негуваат отвореноста во својата работа и постојано да укажуваат дека проактивната транспарентност е најдобро решение, бидејќи јавноста секогаш ќе најде начин да го дознае она за што е заинтересирана. |

Во секој случај, службеното лице треба да биде запознаено со информациите кои се објавуваат веб-страницата на имателот и тој треба да потврди дали објавувањето на информацијата е во согласност со член 10 од ЗСПИЈК.

Затоа, службеното лице е должно да го поттикнува и унапредува објавувањето на информациите и периодично да ја проверува содржината на веб-страницата, заедно со вработените одговорни за својата област на работа. Имено, треба да ја провери информацијата од причини што истата треба да е точна, комплетна и актуелна.

Добра пракса која можaт службените лица да ја практикуваат е поставување на посебен линк/банер (**ИНФОРМАЦИИ ОД ЈАВЕН КАРАКТЕР**) во кој ќе ги објавуваат барањата за слободен пристап до информации кои ги добиле и по кои постапиле во законскиот рок, со што ќе ги запознаваат идните баратели да не ги поднесуваат истите барања за да ја добијат веќе дадената и добиена информација. Тоа значи дека ќе го намалат бројот на поднесените барања по основ ЗСПИЈК, на тој начин што барателот ќе го упатат на линкот/банерот од веб страната каде се поместени добиените барања, а истовремено и по кои службеното лице веќе постапило.

* ***ЗАКЛУЧОК***

Слободниот пристап до информации од јавен карактер е важна алатка за да се постигне целосна транспарентност и отвореност на институциите кон граѓаните, односно тоа е моќна алатка за борба против корупцијата.

Преку ова право се отвораат вратите на граѓаните за да се запознаат со работата на институциите без посредници, да учествуваат во јавните работи и во донесувањето на важни одлуки од нивен интерес, како и да влијаат на нивната содржина и ефективното спроведување на истите.

Пристапот до информации од јавен карактер што ги поседуваат институциите е услов за квалитетно и ефективното уживање во другите права и слободи (слобода на мислење). Остварувањето на правото на граѓаните до информации од јавен карактер не е можно без правото на слобода на прием и ширење на информации, односно без слободен пристап до информациите.

Ова право, исто така, ја зајакнува одговорноста во работата на сите носители на општествената одговорност и создава услови за квалитет и стабилност на институциите.

***„ДОЗВОЛЕТЕ ИМ НА ЛУЃЕТО ДА ГИ ЗНААТ ФАКТИТЕ И ДРЖАВАТА ЌЕ БИДЕ БЕЗБЕДНА“***

***Абрахам Линколн (1809-1865), 16-от претседател на САД***

Автор: Оливер Серафимовски